**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι 6 – 9 – 2025**

 **ΑΜΑΡΟΥΣΙΟΥ Αρ. Πρ.: 206**

**Ταχ. Δ/νση: Μαραθωνοδρόμου 54**

**Τ. Κ. 15124 Μαρούσι**

**Τηλ.: 2108020697 Fax:2108020697**

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

**ΠΡΟΣ : ΤΑ ΜΕΛΗ ΤΟΥ ΣΥΛΛΟΓΟΥ ΜΑΣ**

**Κοινοποίηση: ΥΠΑΙΘΑ, Περιφερειακή Δ/νση Πρ. & Δευτ. Εκπ/σης Αττικής, Δ. Ο. Ε. – Ο. Λ. Μ. Ε., Συλλόγους Εκπ/κών Π. Ε. & Ε. Λ. Μ. Ε. της χώρας**

**ΨΗΦΙΣΜΑ**

**Η ΕΛΕΥΘΕΡΗ ΔΙΑΚΙΝΗΣΗ ΤΩΝ ΙΔΕΩΝ ΚΑΙ Η ΠΑΙΔΑΓΩΓΙΚΗ ΕΛΕΥΘΕΡΙΑ ΣΤΑ ΣΧΟΛΕΙΑ ΕΙΝΑΙ ΑΔΙΑΠΡΑΓΜΑΤΕΥΤΗ!**

**Να μην τεθεί σε δυνητική αργία η συνάδελφος Λ. Κάσση – Να σταματήσει κάθε δίωξη!**

Καταγγέλλουμε την πειθαρχική διαδικασία που διατάχτηκε και ακολουθήθηκε από την ΠΔΕ Αττικής και τον πρώην αναπληρωτή προϊστάμενό της, με εντολή του ΥΠΑΙΘΑ, σε βάρος μιας συναδέλφου 2ου ΕΠΑΛ Ιλίου, με αφορμή εκδήλωση που  πραγματοποιήθηκε στο σχολείο στις 25 Νοέμβρη ‘24, για τη διεθνή ημέρα ενάντια στη βία κατά των γυναικών. Η δίωξη δρομολογήθηκε με την κλήση και όλων των συνάδελφων του σχολείου σε ανακρίσεις στην  Περιφερειακή Διεύθυνση Εκπαίδευσης Αττικής στο πλαίσιο ΕΔΕ. Άνοιξε έτσι η πόρτα σε μια γενικότερη στόχευση που χτυπάει την ελευθερία του λόγου και την ελεύθερη διακίνηση των ιδεών στα σχολεία. **Τα δημοκρατικά δικαιώματα δεν μπορεί να αμφισβητούνται από κανέναν και δεν μπορεί να μπαίνει θέμα λογοκρισίας στις παιδαγωγικές δράσεις που πραγματοποιούνται.**

ΚΑΤΑΓΓΕΛΟΥΜΕ την παραπομπή της εκπαιδευτικού Λυδίας Κάσση στο πειθαρχικό συμβούλιο με το ερώτημα της δυνητικής αργίας ως αυταρχική, αντιδημοκρατική, καταχρηστική ενέργεια από την πλευρά της Διοίκησης και πράξη παραβίασης της παιδαγωγικής ελευθερίας της καθηγήτριας. Από τη στιγμή που το ΥΠΑΙΘΑ κρίνει ότι το αποδιδόμενο κατηγορητήριο, που στηρίζεται σε αμφισβητούμενες αναρτήσεις ιστοσελίδων και κοινωνικών δικτύων, επισύρει ποινές παύσης και αργίας, **η συνάδελφος Λυδία Κάσση καλείται την Τετάρτη 3/9/25 να απολογηθεί στο πρωτοβάθμιο πειθαρχικό συμβούλιο με το ερώτημα της δυνητικής αργίας.**

Η συνάδελφος διοργάνωσε στο σχολείο της με την ενδεδειγμένη διαδικασία εκδήλωση ενάντια στην έμφυλη βία καλώντας να συμμετέχει και φεμινιστική συλλογικότητα που δραστηριοποιείται ενάντια στη βία κατά των γυναικών, όπως είχε το δικαίωμα και την δημοκρατική υποχρέωση. **Αντικειμενικά οι στόχοι μιας τέτοιας εκδήλωσης είναι η** **πάλη για την εξάλειψη της έμφυλης βίας. Αυτό το νόημα είχε και η πρωτοβουλία της εκπαιδευτικού, να ευαισθητοποιήσει τους μαθητές στο παραπάνω ζήτημα και να τους βοηθήσει να επικοινωνήσουν με το γυναικείο και φεμινιστικό κίνημα.**

Η προσπάθεια της ιεραρχίας της Διοίκησης να λογοκρίνει το περιεχόμενο της εκδήλωσης με βάση αναφορά σε συγκεκριμένη πολιτική συλλογικότητα και ταυτόχρονα να βάλει σε αμφισβήτηση την εργασιακή ικανότητα της εκπαιδευτικού, μας γυρίζει πολλά χρόνια πίσω, τότε που χρειαζότανε να είσαι “εθνικόφρων”, να υποστηρίζεις την εκάστοτε κυβερνητική πολιτική, να έχεις αποκηρύξει την πολιτική και συνδικαλιστική δράση και τις απόψεις σου για να μπορείς να εργάζεσαι στον ιδιωτικό ή δημόσιο τομέα. Δεν μας ξαφνιάζει όμως, γιατί η μέθοδος της ποινικοποίησης με πειθαρχικές διώξεις υλοποιείται και σε άλλες περιπτώσεις.

Το ΥΠΑΙΘΑ συνεχίζοντας το μόνο που του απομένει για να περάσει τις αντιεκπαιδευτικές πολιτικές  τον εντεινόμενο αυταρχισμό, ζητάει υποταγή και απειλεί με απολύσεις. Με δεκάδες διώξεις για συνδικαλιστική δράση, για συμμετοχή σε απεργία-αποχή, ακόμα και για μια απλή έκφραση γνώμης, δείχνει υπερβάλλοντα ζήλο για το τι συνέβη σε μια δράση  του σχολείου. Ενώ σταθερά υπονομεύει τα μορφωτικά δικαιώματα και το μέλλον των μαθητών με τους  νόμους που προωθεί στα ΕΠΑΛ και σε όλα τα δημόσια σχολεία. Είναι χαρακτηριστικές οι διώξεις για έκφραση αλληλεγγύης στον ηρωικό λαό της Παλαιστίνης.

**Καλούμε τα εκπαιδευτικά σωματεία και Ομοσπονδίες σε συγκέντρωση έξω από την ΠΔΕ Αττικής την Τετάρτη 3 Σεπτεμβρίου 2025 στις 10:30!**

**Να σταματήσει τώρα κάθε δίωξη σε βάρος της συναδέλφου του 2ου ΕΠΑΛ Ιλίου!**

